RESOLUCIÓN do 5 de abril de 2010, da Dirección Xeral de Tributos, pola que se actualizan os anexos V e VI da orde da Consellería de Economía e Facenda, do 30 de xuño de 1992, pola que se aproba o modelo de autoliquidación das taxas da Comunidade Autónoma de Galicia e se establece a utilización de efectos timbrados para o pagamento das taxas por servizos administrativos de compulsa de documentos e de verificación de suficiencia e documentos acreditativos de lexitimación, e o anexo I da Orde do 29 de xuño de 1994, pola que se regula o procedemento de recadación voluntaria das taxas e prezos da Comunidade Autónoma de Galicia.
CONSELLERÍA DE FACENDA — III. OUTRAS DISPOSICIÓNS — 20/04/2010

Para unha adecuada aplicación das taxas e dos prezos da Comunidade Autónoma de Galicia, as ordes a que fai referencia o título desta resolución procederon a codificar tanto as diferentes taxas e servizos xestores que as aplican, a primeira, como os diferentes prezos públicos e privados, a segunda.
Esta resolución recolle os cambios producidos nos anexos citados desde a última Resolución do 23 de decembro de 2009.
No que se refire ao anexo V da Orde do 30 de xuño de 1992, elimínase un código de servizo por petición do órgano xestor e corríxese a denominación doutro código de servizo. No primeiro caso responde a adecuación aos cambios producidos polo último decreto de modificación da estrutura orgánica da Consellería de Medio Ambiente, Territorio e Infraestruturas.
Respecto ao anexo VI da Orde do 30 de xuño de 1992, en decembro de 2009 e febreiro de 2010 aprobáronse e publicáronse dúas normas lexislativas que modificaron e eliminaron determinados códigos existentes das taxas.
No que se refire ao anexo I da Orde do 29 de xuño de 1994, a prestación de novos servizos polo Instituto Galego de Calidade Alimentaria conporta a necesidade de crear novos códigos para os prezos privados que os gravan.
As normas que motivan as modificacións son as que se citan a seguir:
1. Decreto 449/2009, do 23 de decembro, polo que se modifica o Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
2. Lei 7/2009, do 22 de decembro, de modificación da Lei 10/1988, do 20 de xullo, de ordenación do comercio interior de Galicia.
3. Lei 1/2010, do 11 de febreiro, de modificación de diversas leis de Galicia para a súa adaptación á Directiva 2006/123/CE do Parlamento Europeo e do Consello, do 12 de decembro de 2006, relativa aos servizos no mercado interior.
4. Orde do 23 de marzo de 2010 pola que se regulan os prezos privados dos servizos de xestión, control e certificación da calidade alimentaria do Instituto Galego da Calidade Alimentaria.
Por todo iso, e en virtude do parágrafo segundo da disposición adicional da Orde do 30 de xuño de 1992 referida, e da disposición adicional terceira da Orde do 29 de xuño de 1994,
RESOLVO:
Primeiro.-Actualizar as táboas dos códigos de consellerías e servizos recollidas no anexo V da Orde da Consellería de Economía e Facenda do 30 de xuño de 1992, da forma que se especifica a continuación:
A) Eliminando o código de servizo número 27 Fomento e Calidade da Vivenda, da Consellería 06 Medio Ambiente, Territorio e Infraestruturas.
B) Modificando o código do servizo número 13, na Consellería 14 Traballo e Benestar, que queda redactado como segue:
13. Instituto Galego de Seguridade e Saúde Laboral: OA.
Segundo.-Actualizar o anexo VI da orde da Consellería de Economía e Facenda, do 30 de xuño de 1992, do xeito seguinte:
A) Modificando a redacción dos códigos seguintes:
31.19.01: clasificación e calquera tipo de cambio ou reforma substancial respecto das condicións en que fose outorgada a clasificación de establecementos hoteleiros e extrahoteleiros, apartamentos turísticos, vivendas vacacionais, albergues turísticos e turismo rural.
31.19.03: autorización de apertura e/ou clasificación e calquera tipo de cambio ou reforma substancial respecto das condicións en que fose outorgada a autorización e/ou a clasificación dos campamentos de turismo.
31.19.04: clasificación e calquera tipo de cambio substancial respecto das condicións en que fose outorgada a clasificación das axencias de viaxes, as centrais de reservas e as sucursais.
31.19.05: clasificación e calquera tipo de cambio ou reforma substancial respecto das condicións en que fose outorgada a clasificación de restaurantes, cafetarías, furanchos, cafés, bares e discotecas, salas de festas e empresas de cátering e de colectividades.
31.22.03: declaración responsable de laboratorios de ensaios de control de calidade e de entidades de control de calidade da edificación.
31.22.04: visitas de inspección de laboratorios de ensaios de control de calidade e de entidades de control de calidade da edificación.
32.51.00: autorización comercial autonómica para a instalación, ampliación e traslado de establecementos comerciais.
B) Eliminando os códigos seguintes:
31.19.09: autorización e cambios de titularidade, modificacións e calquera outro suxeito á autorización turística das empresas relacionadas coa organización de actividades de turismo activo.
31.22.07: acreditación de entidades de control de calidade da edificación (ECCE).
Terceiro.-Actualizar o anexo I da orde da Consellería de Economía e Facenda, do 29 de xuño de 1994, engadindo os seguintes códigos:
36.38.00: actuacións en materia de calidade alimentaria.
36.38.01: xestión de consellos reguladores.
36.38.02: control e certificación da calidade alimentaria.
36.38.03: control e certificación dos viños da terra.
Cuarto.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de abril de 2010.
Carlos Rodríguez Sánchez
Director xeral de Tributos